Saladin
Saladin, pe esteiso Ṣalāḥ a-o-Dīn Yūsuf b. Ayyūb b. Shādī b. Marwān , ciu semplicemente ciammao Ṣalāḥ a-o-Dīn a-o-Ayyūbi (Tikrit, 1138 – Damasco, 3 março 1193), o fu Surtan d'Egitto e Sciria e Hijaz da-o 1174 a-a so morte, fondatô da dinastia curda ayyubide; o l'è consciderao tra i ciu gren strateghi de tutti i tempi.
[Càngia] Biografia
[Càngia] In Egitto
Da zoeno o Saladin o studiò a longo e con brillanti risurtæ tanto e materie giuridiche quanto quelle lettiaie.
Con so barba Shīrkūh, o l'aquixi un'ottima preparaçion militâ ascì, sciben che pa ch'o prefeise o studdio da-o quæ o se sentiva particolarmente attræto.
Into 1168 o seguì o barba Shīrkūh inviao da Nūr a-o-Dīn ibn Zankī (Norandin) in Egitto: chì l'ea sciuppao una grave crixi sotta i Imam da quæ aveiva approfittao o re croxao o quæ, o l'aveiva occupao di territoî egizien. L'Imam/califfo a-o-Adid o nominò Saladin vizir (una sciorte de primmo ministro), ma into 1171 o Saladin o depose o mæximo califfo, ponendo fin a-a dinastia sciita ch'a l'aveiva regnao da-o X secolo. L'Egitto o divegne coscì sunnita . Saladin ne divegne o surtan e o l'inandiò una dinastia che, da-o nomme de so poæ, a pigiò o nomme de ayyubide.
[Càngia] A conquista de Gerusalemme
A-a morte de Norandin (mazzo 1174), Saladin o ne sposò a viddoa e o començò a so personâ œuvia de conquista de l'area sciro-palestineize: o l'ariescì a pigiâ o controllo de Damasco into novembre 1174.
Into março 1175 o conquistò a çittadella de Homs, o 21 zugno Azaz. L'anno succescivo o misse sotto assedio Aleppo; mentre o l'ea accampao fœua de miage da çittæ, o 22 mazzo 1176 o scampò a un tentativo de assascinio da parte de trezze appartegninti a-a setta di Nizarii. Doppo un'inutile spediçion in sce-e montagne dove aveivan rifuggio i Assascin, Saladin o se retiò a-o Cairo.
Into 1177 o se vozette a-o Regno de Gerusalemme. Vegnúo a conoscença di cen do Saladin, Bardoin IV o lasciò Gerusalemme con 500 cavaggei pe tentâ a difeisa de Ascaloña, ma o vegne bloccao in sce-o posto da Saladin, forte de 30.000 ommi. I Cavaggei Templæ çercon de prestâ soccorso a-o Bardoin ma vègnan missi sotto assedio a Gaza. Saladin o giustiçiò i so prexonê crestien e o continuò a so marcia verso Gerusalemme, o conquistò Ramla e o misse l'asseddio a Lidda e a Arsuf, ma da-o momneto ch'o no consciderava ciu Bardoin comme una menaçça, o permisse a-o so esercito de spantegáse insce una vasta area, pe raçiâ e riposâ. Into frattempo, segge Bardoin segge i Templæ ariescin a deliviáse da-i rispettivi asseddi, e marcion longo a costa, inta spiança de intercettâ o Saladin primma ch'o razonzesse Gerusalemme. O 25 settembre 1177 se scontron con Saladin a Montgisard, inti presci de Ramla, cuggendolo do tutto de sorpreisa. I musulmen fun missi in rotta. Tanti fun amaççæ e o Saladin mæximo o l'ariescì a fuzzî solo perché o cavarcava un cammello da corsa. Saladin tornò in Egitto, subindo di continui attacchi da-e tribù de bedoin longo o tragitto. Soltanto un deximo do so esercito o l'ariescì a tornâ in Egitto con lê. Anni doppo, o l'aviæ definio quella sconfita “grande comme una catastrofe”. Bardoin o tallonò o Saladin scin inta penisoa do Scinai, ma o no l'ariescì a trane vantaggio.
Saladin tentò un nœuvo attacco into 1179, quindi s'impegnò inta conquista de Aleppo (1183) e de Mossul (1186), grandi empoii commerciæ.
Into 1187 o l'inviò a Tiberiade una piccena armâ guidâ da so figgio al-Afdal, pe rapresaggia a un precedente attacco a una carovaña musulmaña da parte de Rinado de Chatillon. Raimondo III de Tripoli o nutriva a sperança che Saladin o se poese alliâ con lê contro Guiddo de Luxignan e pe questo o permisse a-a spediçion de attraversâ Tiberiade o 30 arvî; ma Gerardo de Ridefort, meistro di Cavaggei Templæ, o radunò veloxemente un picceno contingente de soli 140 cavaggei in tutto; a força de Saladin a l'ea composta da 7000 ommi. Se scontron a Cresson, presso Nazaret o 1º mazzo. I Musulmen finzettan una retiâ, Gerardo o l'ordinò una carega, nonostante o pai contraio de Ruggê, e i cavaggei se separon coscì da l'infantaja. I Musulmen ariescin a contrastâ façilmente a carega diretta di crestien, amaççando primma i cavaggei esaosti e da pœu l'infantaja. Gerardo o sopravisse ma tutti i âtri cavaggei fun amaççæ.
Saladin o l'arecugette un esercito ancon ciu potente forte de 20.000 ommi e o l'invase o regno a zugno: o l'ebbe stradda façile ascì graçie a l'insensâ smania aggresciva do rezente Guiddo de Luxignan, de Rinado de Chatillon, de Umfreddo II de Toron e do nœuvo Patriarca Eraclio, arçivesco de Cesarea, ch'ean ariescii a vanificâ l'assennâ linia strategica do defunto re lebbroso de Gerusalemme, Bardoin IV, orientâ a un accordo co-e forçe musulmañe de l'area.
L'esercito do Regno de Gerusalemme, mesciaose da-a çittæ Santa in direçion nord pe contrattaccâ, o fu destruto inta battaggia de Hattin (4 luggio 1187), durante a quæ vegnan catturæ segge o re Guiddo, segge o Gran meistro templâ, che fun tegnui ostaggi da rilasciâ in cangio da consegna de ciaççeforte. A reliquia da vea Croxe, portâ in battaggia da-i croxæ comme insegna miacoosa, a fu piggiâ e no se ne seppe ciu ninte. Saladin o decapitò de propria man Rinado de Châtillon, adempindo a-o voto solenne ch'o l'aveiva espresso in precedença de vendicâ una carovaña de pellegrin musulmen diretti a-a Mecca e trucidæ sença pietæ da Rinado. Tutti i Uspialê e i Templæ cattuæ vegnan amaççæ, perché a so regola a vietava de pagâ riscatti pe a so liberaçion e a l'imponeiva a-i guerê deliviæ de tornâ subito a combatte.
O 10 luggio o Saladin o l'ótegniva ascì a çittæ e o porto de San Zane d'Acri; o surtan o voeiva mantegnî intatto questo centro commerciâ ch'o portava riccheçça a-i so dominni e de fæto inti termini da reisa o concedeiva che i abitanti crestien avessan sarva a vitta e conservæ e so proprietæ, ma, pe a ciu gran parte, refúon de restâ e emigron sença êse molestæ.
Poeuscia Saladin o partì a-a conquista di âtri centri costei A stradda pe Gerusalemmea l'ea ormai averta pe Saladin e o pose l'assedio a-a çittæ, ma o no l'ebbe bezœugno de espugnála: o so difensô, Bagian de Ibelin, o fu assæ saio da negoçiâ una reisa onoeive in cangio de un'evacuaçion ordinâ di circa 16.000 abitanti crestien che ghe ean asserraggiæ, i quæ fun lasciæ sciortî e imbarcâ sença perdie. Saladin o l'intrò trionfante inta çittæ o 2 ottobre 1187. A-i Croxæ gh'arestò solo che o controllo de Tio, Tripoli e Antiochia, che pù Saladin attaccò into 1188, ma sença successo. O regno croxao se reduxeiva coscì a una sottî striscia costea.
[Càngia] A terça croxâ e o scontro co-o Riccardo Cœu de Lion
A notiçia da perdia de Gerusalemme e da Palestiña a fu sconvolgente pe l'Œüropa crestiaña e ghe fu fîto a recesta de una nœuva Croxâ, proclamâ da pappa Gregoio VIII e da-o so successô pappa Clemente III. Into 1189 zonsan numeroxi contingenti militæ pe a liberaçion da Tærasanta.
O 4 ottobre 1189 o Saladin o mosse a est da çittæ de San Zane d'Acri verso o campo de Guiddo de Luxignan e o schiò e so truppe insce un semiçercio a oriente da çittæ; l'esercito croxao o l'ea tra mezo e o mantègne a so poxiçion appe' de forçe de Saladin, co-i baistrê dotæ de coraçça leggia in primma linnia e a cavallaja pesante in segonda. Int'o scontro i templæ prevarsan in sce-i musulmen a tá punto che o Saladin o dovette ciammâ di rinforsci da di atre parte do campo de battaggia; ma i balestrê crestien preparon a stradda pe-a carega da cavallaja pesante croxâ e a costante avançâ do centro crestian contro e truppe do Saladin a no l'incontrò gran rescistença. O centro e o scianco drito de Saladin fun missi in fuga. Ma i vinçitoî crestien se sparpagion pe sacchezzâ, alloa o Saladin o radunò i so ommi e quande i crestien commençon a retiáse co-o bottin, o ghe descadenò adosso a so cavallaja leggia. I croxæ dovettan retiáse patindo de grave perdie, ma a-a fin sconfissan e truppe de Saladin a-o costo da perdia de 7.000 ommi.
Into 1191 Riccardo Cœu de Lion o zonse in Tærasanta pe tentâ a riconquista de Gerusalemme. Pe prevegnî a preisa do Zaffo da parte di croxæ, Saladin o l'atteize l'esercito nemigo a Arsuf, a nord de Giaffa, pe bloccâ o so passaggio. O schiamento musulman o l'ea supeiô numericamente e o l'ea dotao di armamenti leggi, specce a cavallaja. A-o contraio i cavaggei croxæ montavan cavarcœüe mascisce e robuste, e portavan di armamenti pesanti. A battaggia a s'arvì co-ina carega de l'infantaia do Saladin ch'a l'effettuò una serie de lançi ripetui de lançe e giavellotti contra o schiamento serrao di croxæ; da pœu l'infantaja musurmaña a s'arvì pe lasciâ spaçio a-a cavallaia ch'a caregò a ondæ e fie crestiañe. Nonostante i ripetui invii a attaccâ da parte di so comandanti, Riccardo o continuava a tegnî serrao o schiamento, finché o se pose a-o comando da carega e o stoccò e fie di musulmen, stanchi da l'attacco sferrao sença exito. A battaggia a duò solo che pochi menuti e l'esercito musulman o fu misso in rotta e costreito a-a fuga.
Saladin o no subì de perdie eccescive, ançi o l'ariescì a riorganizzâ o so esercito subito doppo; ma into campo croxao e conseguençe psicologiche pe o morâ fun enormi, percose questo o l'ea o primmo veo e proprio scontro diretto con l'invinçibile Saladin doppo o desastroso massacro de Hattin. Saladin o l'ebbe co-o sovran plantageneto di rapporti de stimma, ma o re d'Inghiltæra o no l'arestò in Tæra Santa assæ a longo pe mette a frûto e so indubbie qualitæ guerêe.
[Càngia] A morte e l'ereditæ politica
Saladin o governò con energia e effixença l'Egitto, a Sciria e o Hijaz, tegnindo sotto o proprio controllo ascì e doe prinçipæ çittæ sante de l'Islam: Mecca e Mediña.
O moì into março 1193, appeña doi anni doppo a partença do so grande antagonista, o re d'Inghiltæra Riccardo Cœu de Lion.
A ereditâ i so possedimenti, che andavan da l'Eufratte a-a Tærasanta a-o Sudan, no fun tuttavia sempre i so figgi perché, se a-o Cairo, a Damasco e a Aleppo regnon rispettivamente a-o-ʿAzīz ʿUthmān, a-o-Afdal ʿAlī e a-o-Zāhî Ghāzī, a Jazīra a fu governâ invece da-o fræ Safedin (a-o-Malik a-o-ʿĀdil Sayf a-o-Dīn), i teritoi de ça do sciumme Giordan da-o nevo a-o-Mu'aẓẓam ʿĪsà, figgio de Safedin, e Hims da-i discendenti de Shīrkūh. Con lô se compì o fraçionamento de un territoio coscì vasto conquistao da Saladin, che a-o prinçippio o l'ea composto solo da-i doi surtanæ de Damasco e de Cairo; o primmo o se frammentò a-o prinçippio do XIII secolo, o segondo o fu aquixio into 1250 da-i mamelucchi de l'urtimo Surtan ayyubide, a-o-Salih Ayyub, morto sença eredi.
I Mamelucchi regnian scin a-o 1517, anno in to quæ e forçe ottomañe do surtan Selim II avian a megio in sce-i so avversai.
[Càngia] Lettiatua œüropea in sce Saladin
Dante Ardighê o mettiâ, oltre un secolo ciu tardi, Saladin tra i valoroxi no crestien do Limbo, a testimoniâ a so diatua voxe de ommo retto e esempio de virtù cavaggesca. Questo no vœu dî, naturalmente, che Saladin o no l'agisse co-a dieça tippica di so tempi verso i so avversai, sença però descazze inte l'effiateçça fin a lê mæxima ò inta crudeltæ gratuita.
Saladin valentiscimo segnô e alloa soldan de Babilonia o l'è protagonista da Novella nona da Dexima Giornâ do Decameron de Boccaccio.
oci_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn